Z Á P I S N I C A

zo zasadnutia Redakčnej rady mestských novín Senčan zo dňa 20.5.2019

Prítomní: podľa prezenčnej listiny

Program:

1. Aktuálne číslo

2. Zadanie podmienok grafickej súťaže na nový vizuál

3. Dizajn Manuál mesta Senec

4. Rôzne

Predsedníčka redakčnej rady Monika Macháčková privítala členov redakčnej rady v zasadacej miestnosti MsÚ a otvorila rokovanie. Na rokovaní sa zúčastnil ako hosť poslanec MsZ Rudolf Bittner a neskôr sa pridal aj viceprimátor Juraj Gubáni.

Predsedníčka v úvode oznámila členom redakčnej rady, že bola kreovaná funkcia podpredsedníčky RR a ňou sa stáva Gabriella Németh. Podpredsedníčka, napriek politickej dohody klubov MsZ, požiadala o hlasovanie o svojom uvedení do funkcie, s týmto výsledkom: 1 (neprítomný) nehlasoval, 8 členov hlasovalo za, 1 sa zdržal, 1 proti.

Redaktor Csaba Vysztavel predstavil pripravované júnové vydanie Senčana. Pri novej rubrike „Názory vedenia mesta a poslancov mestského zastupiteľstva“ sa rozprúdila diskusia o opodstatnenosti takejto rubriky v mestských novinách. Predsedníčka RR informovala členov rady, že o zavedení rubriky sa už rozhodol štatutár mestských novín Senčan primátor mesta Senec Dušan Badinský. Napriek tomu člen RR Csaba Farkas trval na tom, aby sa o zavedení rubriky hlasovalo. Gabriella Németh tiež trvala na hlasovaní a vyjadrila svoje výhrady k novej rubrike. Uviedla, že nie sú stanovené jasné pravidlá výberu respondentov k jednotlivým otázkam. Navrhla, aby nová rubrika bola spustená až po stanovení jasnejších pravidiel. Monika Macháčková pre vysvetlenie uviedla, že respondenti budú vytypovaní podľa témy aktuálnej otázky, na základe toho, či sa danej téme venujú, alebo nie.

Pripustila však, že spolu so šéfredaktorkou Senčana Martinou Ostatníkovou doplnia a spresnia pravidlá výberu respondentov. Hlasovanie o uvedení novej rubriky v júnovom vydaní dopadlo nasledovne: 4 za , 1 sa zdržal, 5 proti. Nezávisle na hlasovaní RR (poradného orgánu štatutára a MsZ), sa na základe rozhodnutia štatutára nová rubrika sa stane súčasťou budúcich vydaní Senčana.

Zuzana Szárazová navrhla, aby v pripravovanom vydaní nebola propagovaná mobilná aplikácia Lepšia obec pred tým, než sa neodstránia jej nedostatky. Redaktor Csaba Vysztavel prisľúbil, že v pripravovanom článku o predmetnej aplikácii bude uvedený aj kontakt pre nahlásenie prípadných nedostatkov samotnej aplikácie.

Diskusia sa rozprúdila aj okolo toho, že v článku o Súťaži varenia gulášu je uvedený aj ĽSNS, ako účastník súťaže. Ján Rohár navrhol, aby strany neboli uvedené medzi účastníkmi súťaže. Z diskusie vyplynulo, že by nebolo správne zamlčať žiadneho účastníka súťaže.

Monika Macháčková prezentovala návrh výzvy na verejnú neanonymnú súťaž na nový design mestských novín Senčan. Vyzvala členov RR, aby po podrobnom preštudovaní mailom rozoslaného návrhu pridali svoje pripomienky a návrhy, ktoré budú zapracované do finálnej verzie výzvy.

Predsedníčka v závere rokovania RR pripomenula, že na ďalšom zasadnutí RR prebehne diskusia a schválenie návrhu novelizovaného Štatútu mestských novín Senčan.

Zápis zo zasadnutia RR zo dňa 20. 5. 2019 vyhotovil Mgr. Ing. Csaba Vysztavel – redaktor mestských novín Senčan. O celom priebehu rokovania bol vyhotovený zvukový záznam, ktorý je prílohou zápisnice.

V Senci 21. 5. 2019

...........................................................

Mgr. Ing. Csaba Vysztavel

redaktor

Za správnosť: ...........................................................

Monika Macháčková

predsedníčka RR